Vit hava gjørt eitt siðbundið ginn við útgangsstøði í London Dry Gin. Baraldarber og koriander (deymkorra), eyðkenna smakkin saman við nógvum øðrum urtum, og millum annað føroyska hvannrótin og góða føroyska vatnið geva ein frískligan angandi smakk, sigur Einar Waag, stjóri í Föroya Bjór, sum eisini eigur Einar’ s Distillery. Tá ið London Dry Gin verður framleitt, er eitt krav at øll rávøra og øll krydd skulu verða náttúrlig, tað er ikki loyvt at tilseta nøkur smakkievni, litevni ella annað. –Hetta við distillarínum hevur verið ein dreymur hjá okkum í eini 25 ár. Stórur partur av íløguni til eitt whisky-brennarí er longu til staðar í einum bryggjaríi, tað vil siga brygging og gering, so tað liggur væl fyri at fara undir. Vit hava brent whisky síðan 2017, og tað skal liggja í tunnum í nógv ár, áðrenn tað er búnað, sigur Einar Waag. Einar’ s Gin fæst í 70 cl fløskum í Rúsdrekkasølununum um landið, í taxfree umborð á Norrønu og í Duty Free á flogvøllinum. Föroya Bjór framleiðir eisini Tonic-sodavatn, sum stendur mát við tær allar bestu, so nú ólavsøkan stundar til, kunnu fólk njóta ein Gin & Tonic frá Einar’ s Distillery og Föroya Bjór.